RhB = Rietschì hai Bizochels

Dad Augustin Manetsch

Avant pacs dis sun jau vegnì da la Surselva si cun il tren. Jau vom bler e gugent cul tren. I era in bellezza di d'enviern. Ins sa sentiva bain el tren e saveva contemplar cumadaivlamain la natira zugliada en naiv e schelira. Jau met mes "Hans Küng" da la vart. A las staziuns festina la glieud d'entrar e tgi che è sortì sbriga svelt davent dals perruns per cuntanscher ils autos postals u uschiglio per vegnir a chaud.

Noss char è en urden, schebain ch'el è in model dals onns 1960. Jau ma regord anc bain cur che quai tip da char è vegnì lantschà sco gronda novaziun tar differentas viafiers, per exempel tar la Retica e tar la Federala. Ins percorscha ch'il char è betg nov dal tut, schebain ch'ins na po sa lamentar. Ma jau ma rend quint: A Tavau ha lieu quel WEF dal huz ed en Engiadina Auta entschaiva il campiunadi mundial da skis. Pia van per insaquantas emnas tut ils bels da luxus vers sid enstagl da la Surselva si. Antruras era i anc mender. Jau lasch ir tras il chau mes emprims viadis cun il tren. Ina giada ad onn da Mustér a Sumvitg per ir a Siltginas tar il tat a perdunanza. Co las pitgas e las plantas tschivlavan sper il tren.

Cur che jau saveva tut ils bustabs da l'alfabet e che nus eran ina giada a la staziun, ha in da mes frars dumandà mai sche jau sappia tge che RhB veglia dir. "Rietschì hai Bizochels". Da quai RhB han generaziuns d'affons avant e suenter nus gì lur gaudi, ed i colportavan quai cun ina impertinenza ed ina garmaschia sco be Pipi Langstrumpf sa far. Pli tard hai jau probabel chattà in motiv pertge ch'ins po avair inventà tals pleds per quella scursanida e che quai era betg be nonsens. Ils prims trens eran betg fitg confortabels, la tracziun era malguliva, i stgadanava terriblamain e savurava penetrantamain da fim e da surstà. Ils passagiers siglivan plain admiraziun dad ina fanestra a l'autra e qua pudeva i capitar tgunsch che il stumi sa dustava. E sch'ins aveva gentà bizochels che sa nudavan el grass u ensulvì bizochels brassads, lura.